[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 10.9.2007

SEC(2007) 1137

ΕΓΓΡΑΦΟ ΕΡΓΑΣΙΑΣ ΤΩΝ ΥΠΗΡΕΣΙΩΝ ΤΗΣ ΕΠΙΤΡΟΠΗΣ

που συνοδεύει την Πρόταση οδηγίας του Ευρωπαϊκού Κοινοβουλίου και του Συμβουλίου για την τροποποίηση της οδηγίας 80/181/ΕΟΚ του Συμβουλίου περί προσεγγίσεως των νομοθεσιών των κρατών μελών των αναφερομένων στις μονάδες μετρήσεως Περίληψη της εκτίμησης αντικτύπου [COM(2007) 510 τελικό SEC(2007) 1136]

Η εκτίμηση αντικτύπου αφορά την οδηγία 80/181/ΕΟΚ για τις μονάδες μέτρησης. Η οδηγία αυτή απαιτεί τη χρησιμοποίηση μετρικών μονάδων για τις μετρήσεις στην ΕΕ, αλλά παράλληλα επιτρέπει τη χρήση συμπληρωματικών ενδείξεων (χωρίς να ορίζει το είδος αυτών) έως το τέλος του 2009. Σύμφωνα με τις διατάξεις της οδηγίας, όλες οι ενδείξεις πρέπει, μετά τη λήξη της προθεσμίας αυτής, να είναι αποκλειστικά και μόνον μετρικές, γεγονός που θα έχει ως αποτέλεσμα τη συνεχή εκ νέου επισήμανση των εμπορευμάτων στο πλαίσιο των διατλαντικών εμπορικών συναλλαγών, καθώς το ευρωπαϊκό δίκαιο θα απαιτεί να υπάρχουν μόνον μετρικές ενδείξεις και θα έρθει σε σύγκρουση με το δίκαιο των ΗΠΑ το οποίο απαιτεί διπλή επισήμανση (σύμφωνα με το μετρικό σύστημα και βάσει των μονάδων μέτρησης inch/pound των ΗΠΑ).

Βάσει των παρατηρήσεων που διατυπώθηκαν σχετικά με το έγγραφο εργασίας των υπηρεσιών της Επιτροπής στο πλαίσιο δημόσιας διαβούλευσης που πληρούσε τα ελάχιστα πρότυπα της Επιτροπής, αναδείχθηκαν τρεις επιλογές.

- Επιλογή 1 – Μη ανάληψη δράσης: η ρήτρα λήξης ισχύος σημαίνει ότι μετά το τέλος του 2009 δεν θα επιτρέπεται πλέον η αναγραφή συμπληρωματικών ενδείξεων. Υπάρχει ενδεχομένως ανάγκη αναθεώρησης του σημερινού κεκτημένου που απαιτεί την αναγραφή ενδείξεων σε μονάδες εκτός του συστήματος SI σε συγκεκριμένες περιπτώσεις, όπως η μονάδα μέτρησης kcal. Καμία προσαρμογή στην τεχνική πρόοδο. Το ΗΒ και η Ιρλανδία θα πρέπει να ορίσουν προθεσμία για τη λήξη της ισχύος των υφιστάμενων εξαιρέσεων (pint, mile, troy ounce).

- Επιλογή 2 – Κατάργηση της οδηγίας: τα κράτη μέλη θα είναι ελεύθερα να εισαγάγουν στην εθνική τους νομοθεσία διεθνή πρότυπα, όπως η οδηγία. Ορισμένα κράτη μέλη ενδέχεται, για το λόγο αυτό, να αποφασίσουν να μην έχουν καμία σχετική ρυθμιστική διάταξη. Βάσει του άρθρου 28 της Συνθήκης θα ισχύει η αρχή της αμοιβαίας αναγνώρισης.

- Επιλογή 3 – Επικαιροποίηση της οδηγίας: προσαρμογή της οδηγίας έτσι ώστε να αντιμετωπισθούν τα προβλήματα που αναφέρθηκαν στην επιλογή της μη ανάληψης δράσης ανωτέρω, δηλαδή χορήγηση της δυνατότητας αναγραφής συμπληρωματικών ενδείξεων επ’ αόριστον (inch, pound). Οι συμπληρωματικές ενδείξεις καλύπτουν τους τομείς που χρησιμοποιούν μετρήσεις για τις οποίες δεν υπάρχουν μονάδες του μετρικού συστήματος. Με την επιλογή αυτή διατηρείται η υφιστάμενη κατάσταση και όλες οι ισχύουσες εξαιρέσεις σχετικά με τη χρήση μετρήσεων εκτός μετρικού συστήματος θα εφαρμόζονται επ’ αόριστον. Επικαιροποίηση επίσης ως μορφή προσαρμογής στην τεχνική πρόοδο στις περιπτώσεις που αυτό είναι αναγκαίο (katal). Αίρεται η υποχρέωση του ΗΒ και της Ιρλανδίας να ορίσουν ημερομηνία κατάργησης των εναπομενουσών εξαιρέσεων.

Η επιλογή 3 για «επικαιροποίηση της οδηγίας» είναι η προτιμώμενη επιλογή, διότι διατηρεί την υφιστάμενη κατάσταση και δεν απαιτεί νέες διοικητικές δαπάνες, οι οποίες στον εν λόγω τομέα συνίστανται κατά κύριο λόγο στις δαπάνες επισήμανσης. Η επιλογή αυτή συνδυάζει την επέκταση της χρήσης συμπληρωματικών ενδείξεων με τη διατήρηση μιας ανεκτικής στάσης όσον αφορά τις εφαρμογές εκτός μετρικού συστήματος σύμφωνα με τη σημερινή πρακτική εφαρμογής της οδηγίας, ιδιαίτερα στους τομείς όπου χρησιμοποιούνται μετρήσεις για τις οποίες δεν υπάρχουν μετρικές μονάδες, π.χ. δυαδικές μετρήσεις στους ηλεκτρονικούς υπολογιστές (bits, bytes). Η επιλογή αυτή εξασφαλίζει τη συνέχιση της σημερινής πρακτικής η οποία, σε γενικές γραμμές, δεν έχει παρουσιάσει σημαντικά προβλήματα. Η παροχή της δυνατότητας συνέχισης των εξαιρέσεων (pint, mile, troy ounce) επ’ αόριστον στο ΗΒ και στην Ιρλανδία δημιουργεί οφέλη για τους καταναλωτές, οι οποίοι στην πλειονότητά τους επιθυμούν να διατηρηθεί η υφιστάμενη κατάσταση.

Οι κυριότερες δαπάνες που θα προκύψουν από την επιλογή 1 «μη ανάληψη δράσης» έχουν διοικητικό χαρακτήρα και αναμένεται ότι θα είναι αρκετά υψηλές, καθώς και ότι θα επιβαρύνουν κατά κύριο λόγο τις μικρομεσαίες επιχειρήσεις λόγω των μικρότερων αποτελεσμάτων κλίμακας. Προκειμένου να είναι αναλογική η εκτίμηση του αντικτύπου, δεν πραγματοποιήθηκε πλήρης εκτίμηση σύμφωνα με το τυποποιημένο μοντέλο κόστους, αλλά αξιοποιήθηκαν οι, σε σημαντικό βαθμό όμοιες, εκτιμήσεις διαφόρων πηγών της βιομηχανίας.

Το ύψος των δαπανών που αναμένεται να προκύψουν εάν επιλεγεί η λύση 2 «κατάργηση της οδηγίας» είναι αβέβαιο, αλλά θα μπορούσε κάλλιστα να είναι μεγάλο λόγω του ότι τα κράτη μέλη ενδέχεται να εφαρμόσουν τα διεθνή πρότυπα με διαφορετικό τρόπο, προκαλώντας κατά τον τρόπο αυτό αβεβαιότητα και πιθανώς εμπόδια στο εμπόριο. Ενδέχεται επίσης να υπάρξουν, σε περιστασιακή βάση, σημαντικές οικονομικές ζημίες λόγω παρανοήσεων, όπως συνέβη, για παράδειγμα, με το διαστημικό σκάφος Marslander των ΗΠΑ, το οποίο συνετρίβη στον Άρη εξαιτίας δυσλειτουργίας οφειλόμενης σε σύγχυση των ενδείξεων σε ίντσες/λίβρες με τις μετρικές ενδείξεις κατά το στάδιο παραγωγής.

Η επιλογή της παράτασης της χρήσης συμπληρωματικών ενδείξεων για 10 ακόμη έτη (τέταρτη προθεσμία μετά τα έτη 1989, 1999 και 2009) απορρίφθηκε λόγω του ότι θα επέφερε στο μέλλον θεμελιώδεις αλλαγές σε τρεις τουλάχιστον τομείς πολιτικής (διαγνώσεις in vitro, επισημάνσεις σχετικά με τις θρεπτικές ιδιότητες και δικαιώματα διανοητικής ιδιοκτησίας) και δεν επρόκειτο να εκληφθεί ως θετική αλλαγή από τις Ηνωμένες Πολιτείες οι οποίες, εάν επιτρέψουν την επισήμανση βάσει του μετρικού συστήματος μόνον, θα «ανταμειφθούν» από την ΕΕ με εμπορικό φραγμό όσον αφορά την επισήμανση με συμπληρωματικές ενδείξεις.